b'\n_START_ARTICLE_\nBella addormentata\n_START_SECTION_\nJuoni\n_START_PARAGRAPH_\nBella addormentata sijoittuu Italiaan ja seuraa muutamaa ihmist\xc3\xa4, jotka punnitsevat el\xc3\xa4m\xc3\xa4n, rakkauden ja toivon merkityst\xc3\xa4 vuoden 2009 helmikuussa kuuluisan koomapotilaan, Eluana Englaron, viimeisin\xc3\xa4 p\xc3\xa4ivin\xc3\xa4. \xc3\x84\xc3\xa4nest\xc3\xa4v\xc3\xa4 senaattori Uliano Beffardi pohtii meneek\xc3\xb6 puolueensa mukana eutanasiamy\xc3\xb6nteisyydess\xc3\xa4 vai ei, el\xc3\xa4k\xc3\xb6itynyt n\xc3\xa4yttelij\xc3\xa4 ja hyvin uskonnollinen \xc3\xa4iti hoivaa syv\xc3\xa4ss\xc3\xa4 koomassa olevaa tyt\xc3\xa4rt\xc3\xa4\xc3\xa4n ja nuori l\xc3\xa4\xc3\xa4k\xc3\xa4ri yritt\xc3\xa4\xc3\xa4 pelastaa nuoren itsetuhoisen huumeidenk\xc3\xa4ytt\xc3\xa4j\xc3\xa4n itsemurhalta. Jokainen henkil\xc3\xb6 joutuu lopulta p\xc3\xa4\xc3\xa4tt\xc3\xa4m\xc3\xa4\xc3\xa4n miten toimia jonkinlaisessa eutanasiatilanteessa, ja he kaikki p\xc3\xa4\xc3\xa4tt\xc3\xa4v\xc3\xa4t sit\xc3\xa4 vastaan.\n_START_SECTION_\nTuotanto\n_START_PARAGRAPH_\nBella addormentata perustuu tosiel\xc3\xa4m\xc3\xa4n Eluana Englaron (1970\xe2\x80\x932009) suurta kohua aiheuttaneeseen eutanasiatapaukseen. Englaro oli ollut vuonna 1992 tapahtuneesta auto-onnettomuudesta l\xc3\xa4htien pysyv\xc3\xa4ss\xc3\xa4 vegetatiivisessa tilassa 17 vuoden ajan, kunnes h\xc3\xa4nen is\xc3\xa4ns\xc3\xa4 ja edunvalvojansa Beppino Englaro sai pitk\xc3\xa4n oikeustaistelun j\xc3\xa4lkeen Italian korkeimman vetoomustuomioistuimen oikeuden luvalla irrottaa h\xc3\xa4net neste- ja ruokintaletkuista. Oikeuden p\xc3\xa4\xc3\xa4t\xc3\xb6ksen perusteena oli, ett\xc3\xa4 Englaron tila on pysyv\xc3\xa4 ja toivoton. Englaron tiedet\xc3\xa4\xc3\xa4n my\xc3\xb6s ennen onnettomuutta sanoneen, ett\xc3\xa4 h\xc3\xa4n mieluummin kuolee kuin pysyy laitteiden varassa keinotekoisesti hengiss\xc3\xa4. P\xc3\xa4\xc3\xa4ministeri Silvio Berlusconi vastusti oikeuden p\xc3\xa4\xc3\xa4t\xc3\xb6st\xc3\xa4 ja yritti kumota sen lakis\xc3\xa4\xc3\xa4d\xc3\xb6ll\xc3\xa4 katolisen kirkon tuella kokoontumalla kiireelliseen istuntoon, mutta Englaron todettiin kuolleen samaan aikaan kun Italian senaatti ryhtyi k\xc3\xa4sittelem\xc3\xa4\xc3\xa4n tapausta. Senaatin tarkoituksena oli ollut s\xc3\xa4\xc3\xa4t\xc3\xa4\xc3\xa4 laki, joka olisi est\xc3\xa4nyt Englaron kuoleman ja pakottanut sairaalan jatkamaan letkuruokintaa. Eluana Englaro kuoli 38-vuotiaana kolme p\xc3\xa4iv\xc3\xa4\xc3\xa4 letkuruokinnan lopettamisen j\xc3\xa4lkeen 9. helmikuuta 2009. Vaikka Bella addormentata sijoittuukin Eluana Englaron tapauksen aikaan ja paikkaan, se ei kerro suoraan siit\xc3\xa4 vaan Eluana Englaro ja eutanasia ovat ainoastaan elokuvan juonen taustalla. Elokuva kertoo eri ihmisist\xc3\xa4 ja heid\xc3\xa4n tarinoistaan._NEWLINE_Bella addormentatan kuvaukset alkoivat 30. tammikuuta 2012 ja p\xc3\xa4\xc3\xa4ttyiv\xc3\xa4t 6. huhtikuuta 2012. Elokuva kuvattiin Friuli-Venezia Giulian ja Lazion alueilla Italiassa 5,7 miljoonan euron budjetilla. Friuli-Venezia Giuliassa elokuvaa kuvattiin seitsem\xc3\xa4n viikkoa Udinen kaupungissa sek\xc3\xa4 Cividale del Friulin, Trivignano Udinesen ett\xc3\xa4 Gonarsin kunnissa Udinen maakunnassa. Laziossa elokuvan kuvauspaikkana oli Rooma, jossa elokuvaa kuvattiin kolme viikkoa. Elokuvan tuotantoyhti\xc3\xb6in\xc3\xa4 olivat italialainen Cattleya ja ranskalainen Babe Film, joiden kanssa yhteisty\xc3\xb6t\xc3\xa4 tekiv\xc3\xa4t italialainen Rai Cinema ja ranskalaiset La Banque Postale Images 5 ja Sofica Manon 2. Bella addormentatan virallinen italialainen traileri julkaistiin 24. elokuuta 2012. Elokuvan virallinen ranskalainen traileri julkaistiin 11. maaliskuuta 2013.\n_START_SECTION_\nJulkaisu ja vastaanotto\n_START_PARAGRAPH_\nBella addormentata sai ensi-iltansa Venetsian elokuvajuhlilla Italiassa 5. syyskuuta 2012. Elokuva sai teatteriensi-iltansa Italiassa 6. syyskuuta 2012 ja Ranskassa 10. huhtikuuta 2013. Elokuva oli saanut ensi-iltansa Ranskassa jo La Roche-sur-Yonin elokuvajuhlilla 23. lokakuuta 2012. 01 Distribution oli elokuvan teatterilevitt\xc3\xa4j\xc3\xa4n\xc3\xa4 Italiassa ja Bellissima Films Ranskassa. Elokuva tuotti teatterikierroksensa aikana Italiassa 1 171 000 euroa ja ker\xc3\xa4si Ranskassa 28 094 katsojaa. Elokuva on kiert\xc3\xa4nyt useita elokuvajuhlia ymp\xc3\xa4ri maailman, kuten vuoden 2012 Toronton elokuvajuhlat. Bella addormentata ei saanut Suomessa teatteriensi-iltaa, mutta se esitettiin Espoo Cin\xc3\xa9n elokuvajuhlilla 19. elokuuta 2013._NEWLINE_Bella addormentata on saanut elokuvakriitikoilta my\xc3\xb6nteisen vastaanoton. Rotten Tomatoes -sivuston mukaan 83% kriitikoista on antanut elokuvalle positiivisen arvosanan 6,8/10 keskiarvolla. Ker\xc3\xa4ys perustuu 24 arviointiin. 299 k\xc3\xa4ytt\xc3\xa4j\xc3\xa4st\xc3\xa4 40% on antanut elokuvalle positiivisen arvosanan 3,1/5 keskiarvolla. Metacritic-sivuston mukaan 12 arvostelun perusteella elokuva on saanut 72 pistett\xc3\xa4 sadasta mahdollisesta. Internet Movie Databasen 1 289 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 6,3/10._NEWLINE_Bella addormentata julkaistiin Italiassa niin DVD:lle kuin blu-rayllekin 6. maaliskuuta 2013. Elokuva julkaistiin Ranskassa DVD:lle 4. syyskuuta 2013 ja Yhdysvalloissa 28. lokakuuta 2014.'